# Lenghe spagnole

| Spagnûl ('**español'**) |
| --- |
| Pronuncie native: | [espa'ɲol] |
| Altris denominazions: | castilian |
| Fevelât in: | Spagne, Argjentine, cierts citât de Brasîl, Bolivie, Cîl, Colombie, Costa Rica, Cuba, Republiche Dominicane, Ecuador, El Salvador, Honduras, Messic, Nicarague, Panama, Paraguay, Perù, Uruguay, Venezuele, Vuatemale e altris. |
| Regjon: | Europe Ocidentâl, Americhe Centrâl, Americhe dal Sud |
| Feveladôrs: | 600 milions (di cui 500 come prime lenghe) |
| Posizion (totâl): | 2-3 |
| Posizion (marilenghe): | {{{posizionmarilenghe}}} |
| Classificazion gjenetiche: | Lenghe indoeuropeane
  Italiche
    Romanze
     Ibero-Romanç
      **Spagnûl** |
| Stât uficiâl |
| Lenghe uficiâl di: | Union Europeane, Spagne, Argjentine, Bolivie, Cîl, Colombie, Costa Rica, Cuba, Republiche Dominicane, Ecuador, El Salvador, Honduras, Messic, Nicarague, Panama, Paraguay, Perù, Uruguay, Venezuele, Vuatemale |
| Regolât di: | Asociación de Academias de la Lengua Española |
| Codiçs de lenghe |
| ISO 639-1 | es |
| ISO 639-2 | spa |
| ISO 639-3 | spa |
| cjale ancje: Lenghe |

Il **Spagnûl** (*español*) o **Castilian** (*castellano*) al è une lenghe romanze ocidentâl. E je la lenghe romanze plui fevelade tal mont, doprade come lenghe ufiziâl in Spagne, in diviersis stâts de Americhe Centrâl e in ducj i paîs de Americhe Meridionâl, infûr dal Brasîl, Guyane e Suriname (par une liste complete dai paîs, cjale la tabele in bande). Al è une des lenghis uficiâls de Union Europeane e des Nazions Unidis. La lenghe e je ancje une vore fevelade, cence jessi ufiziâl, tai Stâts Unîts di Americhe e te zone dal Sahara Ocidentâl.

## Nomencladure

Il spagnûl al è par solit cognossût cun chest non, ancje se secont uns studiôs la lenghe e varès di jessi clamade **castilian**, soredut par rapuart cun lis altris lenghis uficiâls dopradis te stesse Spagne: il catalan (*català*), il basc (*euskera*) e il galizian (*galego*). Te Spagne, difat, la lenghe uficiâl e je il castilian, cun lis altris trê lenghis ricognossudis come co-uficiâls.

## Storie

Il latin volgâr al à dât origjin al dialet de zone centrâl de penisule iberiche, che daspò si slargjà fintremai a rivâ aes zonis meridionâls e a afermâsi, cun lis sôs variazions fonologjichis, come lenghe uficiâl dal Imperi spagnûl.

Tal principi dal XVI secul il spagnûl al fo introdusût in Americhe, in Micronesie e intes Filipinis: al dì di vuê al è doprât dome tal continent american.

Cu la espansion coloniâl in Afriche, la lenghe e fo espuartade ancje in Guinee Ecuatoriâl e tal Sahara Ocidentâl.

## Alfabet

L'alfabet de lenghe spagnole al à 28 letaris, comprendûts i doi digrams **ch** e **ll**, che a son considerâts come un sôl segn, e la letare **ñ**, che e à il stes sun dal furlan *gn*.

```
A B C CH D E F G H I J K L LL M N Ñ O P Q R S T U V X Y Z
```

La letare 'W' e je doprade dome tes peraulis di origjin straniere.

## Scriture

### Acent

Tal spagnûl al esist dome l'acent sierât (´), che al po sormontâ lis vocâls, con lis regulis elencadis daurman:

* Par indicâ l'acent tes peraulis planis che a terminin cun vocâl (*llamó*, *miré*)
* Par indicâ l'acent tes peraulis planis che a terminin cun -n o -s (*jamón*, *serás*)
* Par indicâ l'acent tes peraulis sbrissulis , bisbrissulis o trisbrissulis (*teléfono*, *satélite*, *llévatelo*)
* Par distingui lis peraulis tai câs di dopli significât, par esempli *el* (il) cun *él* (lu), *tu* (tô) cun *tú* (tu)
* Tai pronons interogatîfs, in frasis diretis o indiretis (*qué*, *cuál*, *cuándo*)

In pocjis peraulis, la letare \u\ e po jessi cuvierte da une dieresi (¨), par indicâ che la particele *güe* o *güi* e à di jessi pronunciade "gue" o "gui", come par esempli in *pedigüeño*.

### Frasis interogativis

Lis frasis interogativis e di esclamazion a son introdusudis rispetivementri dal pont interogatîf invertît (**¿**) e dal pont esclamatîf invertît (**¡**).

## Variants

Il spagnûl fevelât in Spagne, o chel imparât tai cors di lenghe in Europe, al è spes une vore diferent dai tancj idiomis di origjin castiliane doprâts te Americhe Latine.
In gjenerâl, lis lenghis spagnolis feveladis te Americhe latine a àn chestis carateristichis:

* No esist la seconde persone plurâl: il *vosotros* al è sostituît dal *ustedes*, e i verps si ponin ae tierce persone plurâl
* Il *pretérito perfecto compuesto* (passât prossim) al è spes sostituît dal *pretérito perfecto simple* (passât sempliç) ancje par lis azions sucedudis intun passât resint o no ancjemò conclududis.
* A nivel fonetic al assum variis carateristichis che si cjatin ancje tal Sud de Spagne (Andalusie):
	+ No esist il sun interdentâl (*c* seguide di *e*, *i* o *z*), e si dopre simpri il sun *s* sort (seseo).
	+ Ae stesse maniere, in uns zonis si cjate il fenomen dal yeismo, che al consist tune variazion dal sun indicât dal *ll* palatâl, che al devente compagn a chel dal *y*.
* A son mantignudis peraulis no plui dopradis in Spagne e a son acetâts plui neologjisims rispiet ae lenghe iberiche, plui conservative.

| Lis lenghis romanichis |
| --- |
| Aragonês | Arpitan | Arumen | Burgunt | Catalan | Siampagnês | Cors | Dalmat | Dgèrnésiais | Franccontês | Francês | Furlan | Galizian | Galó | Istriot | Istrorumen | Jèrriais | Ladin | Judeuspagnûl | Lionês | Ligur | Lombart | Lorrain | Megleno-romanian | Mirandês | Napoletan | Norman | Ocitan | Picard | Piemontês | Poitevin-Saintongeais | Portughês | Romanç | Rumen (o ben Moldâf) | Sardegnûl | Sicilian | Spagnûl | Talian | Valon | Venit |